b'\n_START_ARTICLE_\nMoghil\xc4\x83u\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului din 2001, majoritatea popula\xc8\x9biei ora\xc8\x99ului Moghil\xc4\x83u era vorbitoare de ucrainean\xc4\x83 (92,25%), exist\xc3\xa2nd \xc3\xaen minoritate \xc8\x99i vorbitori de rus\xc4\x83 (7,06%).\n_START_SECTION_\nIstoric\n_START_PARAGRAPH_\nEste atestat documentar \xc3\xaen 1595 ca mo\xc8\x99ie a voievodului Moldovei Ieremia Movil\xc4\x83, de unde \xc8\x99i numele de Moghil\xc4\x83u sau Movil\xc4\x83u. Peste pu\xc8\x9bin timp voievodul moldovean ofer\xc7\x8e localitatea ca dar de nunt\xc7\x8e fiicei sale, c\xc7\x8es\xc7\x8etorite cu un nobil polonez din cunoscuta familie Potocki._NEWLINE_Timp de mai multe secole ora\xc8\x99ul a f\xc4\x83cut parte din Polonia, devenind un important centru urban al regiunii Podolia. Din anul 1743 ora\xc8\x99ul s-a bucurat de a\xc8\x99a-numitul drept de Magdeburg, care-i conferea o anumita autonomie \xc3\xaen raport cu puterea central\xc4\x83. \xc3\x8en anul 1793, urmare a celei de-a doua \xc3\xaemp\xc4\x83r\xc8\x9biri a Poloniei, Moghil\xc4\x83ul a fost anexat de Imperiul Rus, devenind re\xc8\x99edin\xc8\x9b\xc4\x83 de jude\xc8\x9b \xc3\xaen gubernia Podolia. Din vara anului 1941 \xc8\x99i p\xc3\xa2n\xc7\x8e \xc3\xaen prim\xc4\x83vara anului 1944 a fost re\xc8\x99edin\xc8\x9b\xc4\x83 jude\xc8\x9bului omonim, Jude\xc8\x9bul Moghil\xc4\x83u, \xc3\xaen guvern\xc4\x83m\xc3\xa2ntul Transnistriei, aflat sub administra\xc8\x9bie rom\xc3\xa2n\xc7\x8e.\n_START_SECTION_\nGhetoul Moghil\xc4\x83u\n_START_PARAGRAPH_\n\xc3\x8enaintea ocupa\xc8\x9biei germano-rom\xc3\xa2ne a ora\xc8\x99ului \xc3\xaen iunie 1941 locuiau \xc3\xaen ora\xc8\x99 circa 10,000 evrei. \xc3\x8en toamna acelui an au r\xc4\x83mas \xc3\xaen localitate \xc3\xaen jur de 3000-3,700, dup\xc4\x83 ce o parte fuseser\xc4\x83 recruta\xc8\x9bi \xc3\xaen armata sovietic\xc4\x83 sau evacua\xc8\x9bi cu ea spre est de c\xc4\x83tre autorit\xc4\x83\xc8\x9bile sovietice, iar al\xc8\x9bii au fost omor\xc3\xa2\xc8\x9bi de unit\xc4\x83\xc8\x9bi germane \xc8\x99i rom\xc3\xa2ne, _NEWLINE_La Moghil\xc4\x83u a fost organizat de c\xc4\x83tre regimul mare\xc8\x99alului Ion Antonescu, \xc3\xaen anii Holocaustului, \xc3\xaen 1941-1944, un ghetou pentru evrei \xc8\x99i o sta\xc8\x9bie de tranzit pentru coloanele de evrei deporta\xc8\x9bi spre nord-vestul Transnistriei. \xc3\x8en vara \xc8\x99i toamna anului 1941  se apreciaz\xc4\x83 c\xc4\x83 ar fi trecut prin ora\xc8\x99 circa 60,000 evrei  dintre care circa 15,000 au reu\xc8\x99it s\xc4\x83 r\xc4\x83m\xc3\xa2n\xc4\x83 pe loc._NEWLINE_Inginerul evreu Siegfried J\xc3\xa4gendorf a ob\xc8\x9binut de la autorit\xc4\x83\xc8\x9bile rom\xc3\xa2ne cele dint\xc3\xa2i permise de munc\xc4\x83 pentru 500 evrei \xc3\xaen scopul repunerii in func\xc8\x9bie a centralei electrice locale. Acest act a constituit premiza constituirii ghetoului evreiesc din Moghil\xc4\x83u. Din a doua zi a fost deschis\xc4\x83 o buc\xc4\x83t\xc4\x83rie pentru ace\xc8\x99ti evrei \xc8\x99i familiile lor, reprezent\xc3\xa2nd atunci un total de 2000 persoane   _NEWLINE_La 30 noiembrie 1941 comandantul judetului a ordonat deportarea tuturor acelor evrei afla\xc8\x9bi \xc3\xaen ora\xc8\x99 care nu posedau permise de a lucra \xc3\xaen Moghil\xc4\x83u. Ordinul a fost repetat \xc3\xaen decembrie, ceea ce denota faptul c\xc4\x83 nu fusese aplicat. Deoarece prezen\xc8\x9ba evreilor in Transnistria era considerat\xc4\x83 temporar\xc4\x83, ei erau, \xc3\xaen afara de aceasta, pasibili de noi deport\xc4\x83ri in orice zi. Cu toat\xc4\x83 duritatea condi\xc8\x9biilor, evreii c\xc4\x83rora li s-a permis s\xc4\x83 r\xc4\x83m\xc3\xa2n\xc4\x83 la Moghil\xc4\x83u se considerau \xe2\x80\x9enoroco\xc8\x99i\xe2\x80\x9d, deoarece \xc3\xaen ghetou erau locuri de munc\xc4\x83 organizate, conduc\xc4\x83torii de comunit\xc4\x83\xc8\x9bi afla\xc8\x9bi aici aveau leg\xc4\x83turi cu reprezentan\xc8\x9bi ai autorit\xc4\x83\xc8\x9bilor, cu ajutorul mitei se puteau ob\xc8\x9bine uneori permise de munc\xc4\x83 \xc8\x99i alte \xc3\xaenlesniri salvatoare de vie\xc8\x9bi._NEWLINE_Cu toate expulz\xc4\x83rile din ora\xc8\x99 \xc8\x99i mortalitatea ridicat\xc4\x83 din cauza condi\xc8\x9biilor foarte grele de trai care favorizau epidemiile, num\xc4\x83rul evreilor a continuat s\xc4\x83 r\xc4\x83m\xc3\xa2n\xc4\x83 de circa 15,000 (dup\xc4\x83 datele oficiale 13,000)  fiindc\xc4\x83 \xc3\xaen ghetou se mai strecurau noi veni\xc8\x9bi. Din cei 15,000 circa 12,000 erau evrei deporta\xc8\x9bi din Rom\xc3\xa2nia. _NEWLINE_Mul\xc8\x9bi nu posedau permise de munc\xc4\x83, \xc8\x99i inginerul J\xc3\xa4gendorf se str\xc4\x83duia s\xc4\x83 primeasc\xc4\x83 la munc\xc4\x83 un num\xc4\x83r mare de oameni. Exista o spaim\xc4\x83 permanent\xc4\x83 a deport\xc4\x83rilor, precum \xc8\x99i spaima de prezen\xc8\x9ba \xc3\xaen localitate a unui comandament german._NEWLINE_O mare mortalitate era cauzat\xc4\x83 de epidemii, mai ales de tifos,  de asemenea de foamete, acte de violen\xc8\x9b\xc4\x83, p\xc3\xa2n\xc4\x83 \xc3\xaen noiembrie 1941 fiind curmat\xc4\x83 via\xc8\x9ba la 5000 din locuitorii ghetoului.   _NEWLINE_\xc3\x8en decembrie 1943 peste 3000 evrei au primit permisiunea de a se \xc3\xaentoarce \xc3\xaen Rom\xc3\xa2nia. \xc3\x8en martie 1944 conduc\xc4\x83torii evrei din Bucure\xc8\x99ti au ob\xc8\x9binut returnarea \xc3\xaen Rom\xc3\xa2nia a 1400 copii evrei orfani. La 19 martie 1944 unit\xc4\x83\xc8\x9bi de tancuri ale Armatei sovietice de pe Frontul al II-lea Ucrainean au intrat \xc3\xaen Moghil\xc4\x83u, izgonind trupele germane \xc8\x99i rom\xc3\xa2ne. _NEWLINE_Dup\xc4\x83 al doilea r\xc4\x83zboi mondial ora\xc8\x99ul devine un important centru industrial, marcat \xc3\xaen special de industria alimentar\xc4\x83 \xc8\x99i construc\xc8\x9bia de ma\xc8\x99ini. La recens\xc4\x83m\xc3\xa2ntul popula\xc8\x9biei din 1989 la Moghil\xc4\x83u erau atesta\xc8\x9bi 36 mii locuitori, preponderent ucraineni. Conform recens\xc4\x83m\xc3\xa2ntului din 2001 \xc3\xaen ora\xc8\x99 locuiau 32,2 mii locuitori, sc\xc4\x83derea popula\xc8\x9biei dator\xc3\xa2ndu-se \xc3\xaen principal emigra\xc8\x9biei evreie\xc8\x99ti.\n_START_SECTION_\nAtrac\xc8\x9bii turistice\n_START_PARAGRAPH_\nPrintre obiectivele de interes turistic ale ora\xc8\x99ului se num\xc4\x83r\xc4\x83 catedrala ortodox\xc4\x83 Sf\xc3\xa2ntul Nicolae (1754), biserica ortodox\xc4\x83 Sf\xc3\xa2nta Parascheva (1775) \xc8\x99i biserica ortodox\xc4\x83 Sf\xc3\xa2ntul Gheorghe (1819). \xc3\x8en ora\xc8\x99 func\xc8\x9bioneaz\xc4\x83 un muzeu al \xc8\x9binutului \xc8\x99i un colegiu de medicin\xc4\x83.'